Pia Christmas-Møller (KF), 2005-04-28:
Kampen for overholdelsen af den humanitære folkeret er af fundamental betydning for alle, som drømmer om og arbejder for en international retsorden.
For Det Konservative Folkeparti er det et krav, som skal rettes mod så vel venner som fjender, så vel store som små, og kravet skal markeres tydeligt, vedholdende og effektivt.
Det er indlysende, at det selvfølgelig derfor også gælder USA.
Jeg noterer da også med tilfredshed, at regeringen igen og igen med udenrigsministeren og statsministeren i spidsen over for den absolutte top i den amerikanske regering har markeret denne holdning i forbindelse med Guantánamofangerne.
Det er fuldstændig uholdbart med tidsubegrænset tilbageholdelse, og når det gælder den umenneskelige mishandling af fanger, som vi har hørt om og set billeddokumentation for, savner man dækkende ord for ugerningerne.
Det er ugerninger, som er i strid med alt, hvad vi står for.
Når der skal gøres op med den slags, er det utrolig vigtigt, at den ansvarlige nation selv viser vejen; at der er et kontrolsystem og en politisk vilje til at rydde op og gøre op med de ansvarlige.
Det kræver kort og godt et handlekraftigt retssystem.
Her har det været godt at kunne konstatere, at der er grundlag for at have tillid til det amerikanske demokratis vilje til at sikre, at nogle fundamentale retsprincipper bliver overholdt, og at viljen til at rydde op også er til stede.
Den gælder både den tidsubegrænsede tilbageholdelse af fanger og mishandlingerne.
Og Guantánamofangernes sag har været for den amerikanske højesteret, som klart har givet fangerne krav på at få deres sager prøvet ved domstolene.
I forbindelse med fangemishandlingerne erkendte USA ret hurtigt kendsgerningerne og drog derefter klare konsekvenser af ugerningerne, både politisk og retligt.
Retsligt er der anlagt en stribe sager, som har ført til lange fængselsdomme.
At amerikanerne har en politisk vilje til at bekæmpe tortur og mishandling, ses også af den kendsgerning, at USA var medforslagsstiller til den torturresolution, som Danmark fremlagde for FN's Menneskerettighedskommission, og som blev vedtaget den 18. april.
Sager om overholdelse af den humanitære folkeret starter på det nationale niveau i de respektive landes retssystemer.
Det er et godt retsprincip ikke at dømme på forhånd.
Hvis Socialdemokratiet og Det Radikale Venstre var oprigtigt optaget af, at Danmarks slagkraft skal være så stor som overhovedet muligt til fordel for den humanitære folkeret og dermed var oprigtigt optaget af at kæmpe de forulempedes sag, så ville man have taget imod mit tilbud om et kompromis om forslag til vedtagelse her for en times tid siden.
Jeg foreslog, at de to forslag til vedtagelse, regeringspartiernes og S' og R's, blev kombineret, og den eneste materielle ændring skulle bestå i at erstatte S's og R's bemærkning om: »Behandlingen af fangerne på den amerikanske Guantánamobase er et udtryk for en sådan krænkelse.«
Denne sætning skulle erstattes af denne sætning: »Behandlingen af fangerne på den amerikanske Guantánamobase peger på, at en sådan krænkelse kan have fundet sted.«
Denne ændring ville forandre teksten fra at være en dømmende til at være en anbefalende tekst.
Men det ville man ikke, og det viser med al tydelighed, hvad den her debat skal bruges til, nemlig indenrigspolitisk plidder og pladder.
Det er ærgerligt.